ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಪೆಟ್ಯೂನಿಯ
ಪೆಟ್ಯೂನಿಯ
ಸೋಲನೇಸೀ ಕುಟುಂಬಕ್ಕೆ ಸೇರಿದ ಅಲಂಕಾರ ಸಸ್ಯ.  ಕೆಂಪು, ಹಳದಿ, ನೀಲಿ, ನೇರಳೆ, ಬಿಳಿ ಮುಂತಾದ ವೈವಿಧ್ಯಮಯ ಬಣ್ಣಗಳ ಆಕರ್ಷಕ ಹೂಗಳಿಂದಾಗಿ ಇದು ಜನಪ್ರಿಯವಾಗಿದೆ.  ಮೂಲತಃ ದಕ್ಷಿಣ ಅಮೆರಿಕದ ಬ್ರಜಿಲ್ ಮತ್ತು ಅರ್ಜಂಟೀನಗಳ ಸಸ್ಯವಾದ ಇದರಲ್ಲಿ 14 ಬಗೆಗಳಿವೆ. 

ಇದು 20-45 ಸೆಂ.ಮೀ. ಎತ್ತರಕ್ಕೆ ಬೆಳೆಯುವ ಏಕವಾರ್ಷಿಕ ಸಸ್ಯ.  ಹೂಗಳು ಆಲಿಕೆಯಾಕಾರದವು.  ಪ್ರತಿ ಹೂವಿನಲ್ಲಿ 5 ಪುಷ್ಪ ಪತ್ರಗಳು, 5 ದಳಗಳು, 5 ಕೇಸರಗಳು ಹಾಗೂ ಎರಡು ಕಾರ್ಪೆಲುಗಳಿಂದ ರಚಿತವಾದ ಉಚ್ಚಸ್ಥಾನದ ಅಂಡಾಶಯ ಇವೆ.

ಬೆಳೆಯುವ ರೀತಿಯನ್ನು ಆಧರಿಸಿ ಪೆಟ್ಯೂನಿಯವನ್ನು 2 ಮುಖ್ಯ ಗುಂಪುಗಳಾಗಿ ವಿಂಗಡಿಸಬಹುದು.  ಒಂದು ಪೊದೆಯ ರೂಪದಲ್ಲಿ ಬೆಳೆಯುವ ಗುಂಪು ಮತ್ತೊಂದು ಹರಡಿಕೊಂಡು ಬೆಳೆಯುವ ಗುಂಪು.

ಪೆಟ್ಯೂನಿಯ ಬೇಸಗೆಯಲ್ಲಿ ಹೂ ಬಿಡುತ್ತದೆ; ಚಳಿ ಮತ್ತು ಮಳೆಯನ್ನು ತಡೆದುಕೊಳ್ಳಲಾರದು.  ಇದನ್ನು ಬೀಜಗಳ ಮೂಲಕವೂ ಕಾಂಡ ತುಂಡುಗಳ ಮೂಲಕವೂ ಬೆಳೆಸಬಹುದು.
(ಎ.ಸಿ.ಎಸ್.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ